SL Uradni list Evropske unije C 96/13

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 96/09

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„CARNE DE VACUNO DEL PAÍS VASCO/EUSKAL OKELA“

ES št.: ES-PGI-0105-0175-18.07.2008

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

—  ime proizvoda — opis proizvoda —  geografsko območje — dokazilo o poreklu — metoda pridobivanja — povezanost —  označevanje —  nacionalne zahteve —  drugo (navedite)

2. Vrsta spremembe:

—  sprememba enotnega dokumenta ali povzetka — sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

Zahtevane spremembe vplivajo na naslednje postavke v specifikaciji:

3.1 Opis proizvoda:

Predlagane spremembe se nanašajo po eni strani na zaščitene pasme, po drugi strani pa na vrste mesa in njihove značilnosti. Te spremembe ustrezajo zahtevi živinorejskega sektorja Baskovske avtonomne skupnosti.

Spremembe so bile predlagane zaradi boljšega upoštevanja sedanje prakse in želja potrošnikov glede večje preglednosti označevanja, zaradi prilagoditve specifikacije zakonodajnim spremembam, ki so se zgodile od vložitve vloge, in uvedbe novih zahtev, ki vplivajo na kakovost mesa. Končni cilj tega ukrepanja je spodbuditi usmeritev proizvoda k trgu, da bi se izboljšali njegova donosnost in konkurenčnost.

3.2 Dokazilo o poreklu:

Sprememba te postavke temelji, po eni strani, na potrebi po njeni prilagoditvi veljavni zakonodaji in, po drugi strani, potrebi po vključitvi proizvajalcev krme v vrednostno verigo, saj ima prehrana živali temeljno vlogo pri izdelavi proizvoda.

Da bi bila geografska označba v skladu z določbami člena 11 Uredbe (ES) št. 510/2006, ki določa, da morajo certifikacijska telesa za proizvode upoštevati evropski standard EN 45011 ali vodilo ISO/CEI 65, je treba poleg tega v tej postavki specifikacije odpraviti sklicevanje na standard EN 45004.

3.3 Metoda pridobivanja:

Sprememba te postavke izhaja iz potrebe po prilagoditvi specifikacije zakonodajnim spremembam, ki so se zgodile od vložitve vloge, in potrebe po uvedbi novih zahtev, ki vplivajo na kakovost mesa.

3.4 Povezanost z geografskim območjem:

Predlagana sprememba se nanaša na zaščitene pasme, med katere je dodana avtohtona pasma terreña.

ENOTNI DOKUMENT

UREDBA SVETA (ES) št. 510/2006

„CARNE DE VACUNO DEL PAÍS VASCO/EUSKAL OKELA“

ES št.: ES-PGI-0105-0175-18.07.2008

ZGO ( X ) ZOP ( )

1. Ime:

„Carne de Vacuno del País Vasco/Euskal Okela“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.1: Sveže meso (in drobovina)

3.2 Opis proizvoda, za katerega se uporablja ime iz točke 1:

Sveže goveje meso živali govejih pasem, ki se tradicionalno vzrejajo v Baskovski avtonomni skupnosti – pirenejska, limuzin, švicarska rjava, blonde, terreña –, in njihovih križancev; pri križancih bo genski material nekaterih navedenih pasem vsaj 50-odstoten.

Čeprav je zaščitenih pet pasem, prevladuje pirenejska, ki je avtohtona pasma Baskije.

Glede na starost živali, od katerih se pridobiva meso, razlikujemo tri vrste mesa:

— „Txahala-Txekorra“: meso živali, starih od 8 do 24 mesecev,

— „Zaharra“: meso živali, starih od 24 do 84 mesecev,

— „Idia“: meso skopljenih samcev, starih od 24 do 59 mesecev.

Zahteve, ki morajo biti izpolnjene za vsako vrsto mesa, so:

— mesnatost: „Txahala-Ternero/a“: kategorije S, E, U in R klasifikacije EUROPA; „Zaharra-Vacuno Mayor“ in „Idia-Buey“: kategorije S, E, U, R in O navedene klasifikacije,

— zamaščenost: „Txahala-Txekorra“: najmanj „razred 2“; „Zaharra“ in „Idia“: najmanj „razred 3“,

— barva mesa: barva mesa ni neobičajna in je značilna za vsako vrsto mesa glede na starost in zamaščenost,

— kemične lastnosti: pH vseh trupov za različne vrste mesa, izmerjen 24 ur po zakolu na dolgi hrbtni mišici, mora biti nižji ali enak 5,9,

— najkrajši čas zorenja: meso zori sedem dni od datuma zakola pri kosih trgovske kategorije Extra in I A ter tri dni pri drugih kosih. Pri zapakiranih kosih mesa se najkrajši čas zorenja določi na podlagi načina shranjevanja, oblike in predstavitve proizvoda ter v skladu z opredeljenimi tehničnimi merili.

3.3 Surovine (samo za predelane proizvode):

—

3.4 Krma (samo za proizvode živalskega izvora):

Prehrana živali mora temeljiti na naravni krmi, kot so sveža trava, suha trava, seno in slama. Kot dopolnilo se lahko uporabljajo surovine s pozitivnega seznama, kot so cela ali zmleta žitna zrna, stročnice, oljnice in pšenični otrobi, ter lastni viri kmetijskega gospodarstva.

Vsa krma, pridelana na kraju samem ali kupljena, mora biti odobrena, preden se uporabi v prehrani živali, namenjenih za proizvodnjo ZGO „Carne de Vacuno del País Vasco/Euskal Okela“.

Krma, uporabljena v fazi rasti in zaključni fazi, mora biti sestavljena iz surovin in odobrenih proizvodov, ki so navedeni na objavljenem pozitivnem seznamu.

Delež visokokakovostnih surovin (žitaric, stročnic in oljnic) v sestavinah krme mora biti najmanj 80 %, ali če je to ustrezno, 85 %, če so v sestavi krme pšenični otrobi.

3.5 Posebni proizvodni postopki, ki jih je treba izvajati na opredeljenem geografskem območju:

Meso mora biti pridobljeno od živali, skotenih in vzrejenih v Baskovski avtonomni skupnosti in na kmetijskih gospodarstvih, vpisanih v registre „Carne de Vacuno del País Vasco/Euskal Okela“. Živali morajo biti zaklane v klavnicah na proizvodnem območju, da bi se ohranile organoleptične lastnosti trupov in omejila vsakršna sprememba kakovosti mesa, ki bi jo lahko povzročil prevoz. Trupi, ki so razvrščeni in opredeljeni kot skladni, se identificirajo. Celotni postopek od kmetijskega gospodarstva do končnega potrošnika mora biti nadzorovan, da se zagotovi sledljivost proizvoda v skladu z določbami specifikacije.

Registrirane živali se vzrejajo po tradicionalni metodi, pri čemer je treba paziti na njihovo zdravstveno stanje in dobro počutje ter zlasti krmo v skladu z merili specifikacije.

Na kmetijskih gospodarstvih se preveri in evidentira identifikacija vsakega kmetijskega gospodarstva in vsake živali, ki jo opravijo pristojni organi. Vzrejni obrati morajo izpolnjevati vrsto pogojev v zvezi s površino, steljo, razsvetljavo in prezračevanjem, na splošno pa ne sme biti živalim škodljivih okoljskih dejavnikov.

Prevoz živali do klavnice ne sme trajati več kot štiri ure, saj se je treba izogibati dejavnikom, ki lahko povzročijo stres in vplivajo na kakovost končnega proizvoda.

Pri vseh postopkih, ki se izvajajo v klavnici (izkrvavitev, razrez, ohladitev, zorenje in identifikacija), je treba upoštevati pogoje, določene v specifikaciji.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

Na etiketi mora biti navedeno „Indicación geográfica protegida: Carne de Vacuno del País Vasco/Euskal Okela“.

4. Kratka opredelitev geografskega območja:

Območje skotenja, vzreje in zakola živine, namenjene za proizvodnjo mesa v skladu z merili zaščitene označbe „Carne de Vacuno del País Vasco/Euskal Okela“, obsega celotno ozemlje Baskovske avtonomne skupnosti, ki vključuje pokrajine Araba, Gipuzkoa in Biskaja.

Območje proizvodnje zaščitenega mesa tako obsega celotno Baskovsko avtonomno skupnost.

5. Povezanost z geografskim območjem:

5.1 Posebnosti geografskega območja:

Za pridobivanje kakovostnega mesa na podlagi sistema kmetovanja, povezanega z naravnimi viri krme, so potrebne idealne podnebne in pedološke razmere. To je eden od glavnih vidikov, po katerih se odlikuje meso, ki se tradicionalno proizvaja v Baskiji.

Naravni pogoji, ki najbolj vplivajo na značilnosti reje v Baskiji, so: relief, tla, podnebje in viri krme z visoko hranilno vrednostjo.

Ker je Baskovska avtonomna skupnost gorato ozemlje, ima topografske in podnebne omejitve, ki močno vplivajo na primarno dejavnost, osredotočeno predvsem na rejo.

Zaradi oceanskega podnebja so tla vlažna in bogata z mikroorganizmi, ki pospešujejo razgradnjo organskih snovi in njihovo poznejšo vlažnost. Na številnih območjih so tla bogata s humusom, zanje pa je značilen debel horizont A, v katerem je izjemno veliko organskih snovi (apnenčasta rjava zemlja vlažnih regij). To so tla, oblikovana na materialih, ki vsebujejo apnenec in veliko organskih snovi.

Zemljepisna širina je geografski dejavnik, ki najbolj vpliva na podnebje Baskovske avtonomne skupnosti. To je atlantsko, z zmernimi temperaturami, majhnimi temperaturnimi razlikami med dnevom in nočjo ali med poletjem in zimo ter veliko količino padavin (povprečno več kot 1 200 mm padavin).

Zaradi bližine morja so temperature na splošno blage na obali in v sosednjih regijah, medtem ko se razlike povečujejo z oddaljevanjem od Kantabrijskega morja in približevanjem depresiji reke Ebra, kjer so poletja nekoliko bolj vroča in zime nekoliko hladnejše.

Sistem proizvodnje najznačilnejšega mesa Baskije temelji na sezonski selitvi živine med dolino in goro. Ta tradicionalni sistem je zelo pomemben, ker po eni strani omogoča izkoriščanje naravnih virov krme, po drugi strani pa vzdržuje pokrajinsko in okoljsko vrednost naravnega okolja.

S spremembo ali izginotjem sistema sezonske selitve živine bi se temeljito spremenila pokrajina, poleg tega bi se povečala odvisnost od zunanjih virov krme, to pa bi privedlo do intenzivnejšega kmetijstva in s tem do okoljskih problemov.

5.2 Posebnosti proizvoda:

Treba je poudariti, da je zamaščenost poseben dejavnik tega proizvoda; to je element, ki ga baskovski potrošniki zelo cenijo in ki daje proizvodu posebno lastnost, tako da so izločeni trupi, pri katerih minimalni pogoj, določen v tej postavki, ni izpolnjen.

Stopnja in kakovost zamaščenosti ter značilnosti posamezne vrste mesa, opisane v točki 3.2, vplivajo na tako pomembne senzorične lastnosti, kot so vonj, aroma, sočnost in mehkost mesa.

Številne navedbe v dokumentih potrjujejo tradicionalnost proizvodnje govejega mesa v Baskiji, v kateri naj bi govedo redili že v neolitiku.

Z vidika potrošnje so prebivalci Baskije vedno zaužili več govejega mesa kot prebivalci preostalega dela države. Glede kakovosti mesa je mogoče najti številne zgodovinske navedbe, ki pričajo o slovesu mesa, proizvedenega v Baskiji.

José María Busca Isusi v delu „Alimentos y guisos en la cocina vasca“ (1958) piše: „Praksa, ki je tako stara kot asado (meso, pečeno na žaru), je odlično ponazorjena z narodom, ki je tako star kot naš. Včasih so na žerjavici pekli cele živali, in še danes je ta praksa ohranjena v nekaterih občinah. Tako je goveji chuletón na žaru (niz prečno razrezanih zarebrnic, težkih najmanj 350 gramov) ena od najznačilnejših in najstarejših jedi v baskovski kuhinji, njen ugled pa sega daleč prek meja Baskovske avtonomne skupnosti.“

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Zaščitene pasme so pasme, ki se tradicionalno vzrejajo v Baskovski avtonomni skupnosti – pirenejska, limuzin, švicarska rjava, blonde, terreña –, in njihovi križanci.

Prevladuje pirenejska pasma, ki je avtohtona in se je v Baskiji gojila že v neolitiku. Pasma terreña, ki je prav tako avtohtona, je bila tradicionalno v pomoč pri kmetijskih opravilih, pri čemer je bilo še posebno pomembno delo volov te pasme.

Pasme limuzin, švicarska rjava in blonde so pokazale sposobnost prilagoditve Baskiji in sistemu ekstenzivnega kmetovanja, povezanega z naravnimi viri krme. To je eden od glavnih vidikov, po katerih se odlikuje meso, ki se tradicionalno proizvaja v Baskiji. Regija ima zaradi podnebnih in orografskih značilnosti pašnike, ki so spodbujali razvoj reje, močno povezane s pokrajino.

Ta vzreja in prehrana živine sta bistvena elementa za zamaščenost, ki je skupaj z najkrajšim časom zorenja dejavnik, ki najbolj vpliva na značilnosti mesa „Carne de Vacuno del País Vasco/Euskal Okela“, zlasti okus, sočnost in mehkost, ki jih potrošniki tako cenijo.

Nedavno opravljena študija o trupih, ki so zaščiteni z ZGO „Carne de Vacuno del País Vasco/Euskal Okela“ in pridobljeni od živali različnih starosti, pasem in spola, je pokazala, da so fizikalno-kemične lastnosti teh trupov, izmerjene z instrumentalnimi tehnikami, bolj homogene v primerjavi z drugimi podobnimi študijami, celo študijami, pri katerih so se ocenjevale značilnosti ene same pasme.

Proizvod ima široko priznan ugled, potrjen z nedavnimi študijami (IKERFEL 2006, IKERFEL 2009). Glede na ti študiji delež vprašanih oseb, ki spontano odgovorijo, da poznajo proizvod, ali ki odgovorijo, da ga poznajo, ko je omenjen, presega 90 %, zaradi česar je mogoče trditi, da je „Carne de Vacuno del País Vasco/Euskal Okela“ poznan v vsej Baskovski avtonomni skupnosti.

K slovesu in ugledu mesa iz Baskije „Carne de Vacuno del País Vasco/Euskal Okela“ je veliko prispevala bogata kulinarična tradicija Baskije, ki se prenaša iz roda v rod in v kateri je ena od glavnih gastronomskih specialitet goveje meso na splošno, zlasti zarebrnice (pečene) na žaru. Tako naj za ponazoritev poudarimo, da je bila ob 16. nacionalnem kongresu avtorske kuhinje, ki je bil organiziran aprila 2010 v Vitorii in na katerem so sodelovali najboljši svetovni kuharji, s posebnim dogodkom izkazana čast kosu govejega mesa (zarebrnici). Organizacija več kot 70 pek „Carne de Vacuno del País Vasco/Euskal Okela“„al burduntzi“ (najstarejša in najbolj tradicionalna metoda za peko celih telet) je še en primer, ki priča o priljubljenosti govejega mesa v Baskiji; te peke potekajo vsako leto ob praznovanjih v baskijskih občinah, na katerih se okušajo ali hvalijo odlike tega proizvoda.

Sklic na objavo specifikacije:

(člen 5(7) Uredbe (ES) št. 510/2006)

Specifikacijo, ki je nastala iz te vloge za spremembo, si je mogoče ogledati na naslednjem naslovu:

http://www.nasdap.ejgv.euskadi.net/r50-4633/es/contenidos/informacion/igp_carne/es_agripes/adjuntos/pliegocondiciones.pdf

(1) UL L 93, 31.3.2006, str. 12.